ดึงบัตรเดบิตหักชำระในไทย
ธปท.ให้สถาบันการเงิน-นันแบงก์ หักชำระเงินบัตรเดบิตในประเทศ ช่วยลดต้นทุนค่าธรรมเนียม
10 เม.ย. 2558

ธปท.ให้สถาบันการเงิน-นันแบงก์ หักชำระเงินบัตรเดบิตในประเทศ ช่วยลดต้นทุนค่าธรรมเนียม
นางนิศารัตน์ ไตรรัตน์วรกุล ผู้อำนวยการอาวุโส ฝ่ายระบบการชำระเงิน ธนาคารแห่งประเทศไทย (ธปท.) แจ้งถึงธนาคารพาณิชย์ สาขาธนาคารพาณิชย์ที่จดทะเบียนในต่างประเทศ และผู้ให้บริการชำระเงินทางอิเล็กทรอนิกส์ที่มิใช่สถาบันการเงิน (นันแบงก์) ทุกแห่งที่ให้บริการบัตรเดบิตอยู่ในปัจจุบัน หรือกำลังจะเปิดให้บริการ ต้องใช้ระบบหักชำระเงินภายในประเทศ (Local Switching) ตามประกาศการประกอบธุรกิจการชำระเงินทางอิเล็กทรอนิกส์ ฉบับที่ 3 มีผลบังคับใช้ตั้งแต่ 25 มี.ค.ที่ผ่านมา
อย่างไรก็ดี หากผู้ให้บริการบัตรเดบิตรายใดยังไม่พร้อมปฏิบัติในระบบ Local Switching ธปท.ก็มีความยืดหยุ่นให้ โดยผู้ให้บริการรายใดมีความจำเป็นและไม่สามารถดำเนินการให้เป็นไปตามหลักเกณฑ์ วิธีการ และเงื่อนไขในการให้บริการที่เกี่ยวข้องกับบัตรเดบิตที่ออกและใช้จ่ายในประเทศ ให้ ธปท.พิจารณาผ่อนผันได้คราวละไม่เกิน 180 วัน หรือ 6 เดือน หรือหากผ่อนผันไปครบ 6 เดือนแล้ว แต่ยังไม่พร้อม สามารถยื่นขอผ่อนผัน โดย ธปท.จะพิจารณาเป็นรายกรณี
นอกจากนี้ ผู้ให้บริการแก่ผู้รับบัตรและผู้ออกบัตรสามารถจ้างผู้ให้บริการภายนอกด้านงานเทคโนโลยีสารสนเทศ (IT Outsourcing) ในต่างประเทศมาทำงานแทนได้ เพื่อทำระบบงานการให้บริการที่เกี่ยวข้องกับบัตรเดบิตที่ออกและใช้จ่ายในประเทศ แต่ต้องได้รับอนุญาตจาก ธปท.ก่อน ส่วนสถาบันการเงินที่ปฏิบัติตามหลักเกณฑ์การใช้บริการ IT Outsourcing อยู่แล้ว ให้ถือว่าได้รับการอนุญาตตามประกาศฉบับนี้ด้วย
ด้านเจ้าหน้าที่ฝ่ายระบบชำระเงิน ธปท. ชี้แจงว่า ผู้ประกอบการบัตรเดบิตทุกรายไม่ว่า ธนาคารพาณิชย์ในประเทศ สาขาธนาคารต่างประเทศ หรือนันแบงก์ที่ให้บริการบัตรเดบิตอยู่ในปัจจุบัน ต้องมีระบบการหักชำระเงินภายในประเทศหรือ Local Switching ตั้งแต่บัดนี้เป็นต้นไป แต่ก็สามารถผ่อนผันได้ทั้งรายเก่าและรายใหม่ที่จะเริ่มให้บริการใหม่
สำหรับสาเหตุสำคัญที่ต้องการให้มีระบบ Local Switching เพื่อให้ระบบการชำระเงินในประเทศมีเสถียรภาพ เพราะหากยังพึ่งระบบการชำระเงินจากต่างประเทศ ที่ต้องหักชำระเงินกันในต่างประเทศก่อนจะส่งบิลมาเก็บเงินในประเทศอย่างปัจจุบัน ถ้าระบบในต่างประเทศเกิดปัญหา การชำระเงินอาจสะดุดได้ รวมทั้งช่วยลดต้นทุนผู้ให้บริการ เพราะค่าธรรมเนียมการหักชำระเงินในต่างประเทศแพงกว่าการหักชำระเงินในประเทศ การหักชำระเงินในประเทศ ผู้ประกอบการและผู้บริโภคจะได้ประโยชน์จากต้นทุนค่าธรรมเนียมที่ถูกลง
ปัจจุบัน บัตรเครดิตในระบบ ณ เดือน ม.ค. 2558 มีจำนวน 45.08 ล้านใบ สัดส่วนมากกว่าครึ่งของจำนวนบัตรพลาสติกที่มีรวมกัน 79.63 ล้านใบ